**BEHANDLING AF FNAT med Soolantra© creme (ivermectin)**

Da behandlingen med NIX© creme ikke har haft effekt hos dig, anbefales behandlingen foretaget med Soolantra© creme.

Soolantra© indeholder det aktive stof ivermectin 1%, som er det samme stof, der findes i de tabletter der bruges til behandling af fnat.

De europæiske retningslinjer for behandling af fnat anbefaler behandling med ivermectin, hvis Nix© creme ikke har haft effekt.   
Producenten af Soolantra© har ikke søgt om godkendelse af produktet til behandling af fnat, hvorfor behandling med Soolantra betragtes som ”off-label” behandling, selvom det er en sikker og effektiv behandling.

**Behandlingen:**

Inden behand­lin­gen foretages der afvaskning af kroppen. Huden skal være helt tør in­den cremen smøres på.   
Tag alt tøj af. Hele kroppen, fra kæbebenet og bag ørene og nedefter, påsmøres fuldstændigt et tyndt lag creme (få hjælp til at smøre ryggen ind).   
I visse tilfælde skal cremen også påføres i ansigtet, men kun efter aftale med lægen.

Fingre, håndled, tæer, bryst­vorter, armhu­ler, navle, kønsde­le samt området omkring endetar­msåbningen indgnides særligt omhyg­geligt. Til sidst indsmøres hænderne en ekstra gang.

Cremen skal sidde på huden i 12 ti­mer. **HUSK :**Hvis hæn­derne vaskes i løbet af de 12 timer, skal de påføres cremen igen.

Der skal bruges ca. 30 gram (= 1/2 tube) til en voksen person til én fnatkur.

Det er desuden en god ide at klippe neglene helt korte.

**Efterbehandling:**

Afvaskning af cremen:

Næste morgen (efter 12 timer) afvaskes cremen grun­digt med varmt vand og sæbe - helst ved et brusebad. Tag derefter rent tøj på.

Hjemmet skal saneres for fnatmider: Sengetøj og håndklæder skiftes og vaskes ved 60 grader. Tøj, der er anvendt indenfor den sidste uge, skal enten vaskes ved min 60 grader i vaskemaskinen eller lægges i en lukket plastikpose i en uge.  
Senge, møbler og gulvtæpper skal støvsu­ges, hjemmet rengøres med almindelig rengøringsmiddel.

Det anbefales at undgå tæt kropskontakt med andre i 36 timer efter en fnatkur.

Det er ikke ualminde­ligt at hudkløen fortsætter i op til 4 uger efter behand­lingen selvom alle mider er dræbt af behandlingen. Undgå uldent tøj direkte mod huden i den første tid efter behandlin­gen (da det i sig selv kan give kløe).

Fnatkur skal gentages efter en uge.

Alle tætte relationer (husstand, kæreste og lignende) skal behandles sam­ti­digt med **NIX® PERMETHRIN CREME**­ - også selvom der ikke er symptomer hos alle!

Kløen ved fnat skyldes blandt andet aller­gi overfor midens efter­laden­skaber i fnat-gangene. Det tager tid før huden er udskiftet og de døde mider og deres efterladenskaber er af­stødt samt før den nye hud er vokset frem.

Ved­varende kløe behøver ikke at betyde, at be­handlingen ikke har virket.

Dog skal du kontakte klinikken igen efter 4 uger hvis kløen ikke er svundet.

*Ver: 1/21   
1/2021 MB  
Revideres 1/2022*